Bloq: ABŞ-ın Portland şəhərinin meri Azərbaycanın Respublika günü münasibətilə qətnamə qəbul edib
Qətnmənin qəbul edilməsi Meyn ştatında Azərbaycan icması və ABŞ azərbaycanlılarının şəbəkəsi USAN-ın səyləri nəticəsində mümkün olmuşdur
Qətnamədə Azərbaycanın ərazi bütövlüyü və suverenliyinə dəstəklə yanaşı, Qarabağ, Zəngəzur və Naxçıvanın ADR-in tərkibinə daxil olması kimi mühüm faktlar göstərilib qəbul edib. Bu, Amerikada Azərbaycan icma üzvlərinin səyləri nəticəsində Portland şəhər meriyası tərəfindən qəbul edilmiş ikinci belə qətnatmədir. Amerika azərbaycanlılarının ştatda apardığı geniş fəaliyyətin nəticəsi olaraq Meyndə artıq Azərbaycanla əlaqədar bir neçə qətnamə qəbul edilmişdir. Portland meriyasının qəbul etdiyi qətnamədə Azərbaycan Respublikasının tarixinə dair mühüm faktlar öz əksini tapıb. Qətnamədə Azərbaycanın ərazi bütövlüyü və suverenliyinin tanınması ilə yanaşı, Azərbaycan ərazisinin şimalda Qafqaz dağlarından tutmuş cənubda Araz çayına qədər, şərqdə isə Xəzər dənizindən tutmuş qərbdə Qarabağ, Zəngəzur və Naxçıvan da daxil olmaqla, Kərkiyə qədər uzandığı qeyd edilir. Portland meriyasının qətnaməsində Zəngəzurun 1920-ci ildə Ermənistana verilənə qədər ADR-in tərkibində olduğu göstərilir. Qətnamədə qeyd olunan daha bir mühüm fakt ABŞ-ın bir sıra başqa ölkələr kimi ADR-i tanıması ilə bağlıdır. Burada ABŞ prezidenti Vudro Vilsonun 1919-cu ildə ADR-in nümayəndə heyəti ilə görüşü zamanı dediyi sözlərdən iqtibas gətirilir: “Bir gün Azərbaycandan buraya olduqca maraqlı və ləyaqətli insanlardan ibarət bir qrup gəlmişdi. Mən dərhal anladım ki, ideyalara, azadlıq konsepsiyasına, hüquqlar və ədalətə dair görüşlərə gəldikdə mən və bu insanlar eyni dildə danışırıq.” Portland meriyasının qətnaməsində qeyd edilən mühüm faktlardan biri də ABŞ-da yaşayan azərbaycalıların sayının göstərilməsilə əlaqədardır. Sənəddə Amerikada təxminən 400 min azərbaycanlının yaşadığı, dünya üzrə isə azərbaycanlıların sayının təxminən 40 milyon olduğu deyilir. Qətnamədə Meyn ştatı və Portland şəhərində Azərbaycan icmasının fəaliyyəti və cəmiyyətə verdiyi töhfələr, habelə USAN təşkilatının Azərbaycanın amerikalılara tanıdılması işində rolu xüsusi qeyd edilir. “Amerika azərbaycanlıları bizim seçki dairəsində sayı ilə tanınan, regionda çoxmillətlilik, mədəniyyətlərarası dialoq, sülh və tərrəqqi işinə töhvə verən bir etnik icmadır. ABŞ-da azərbaycanlı seçiciləri təmsil edən ən böyük təşkilat olan USAN isə Amerika ictimaiyyətinə Azərbaycanla bağlı biliklərin çatdırılması, ölkənin tanıdılması və Yaxın Şərqdə ilk müsəlman demokratiyasının nümunəsi kimi 1918-ci il 28 May gününün əhəmiyyətinin dərk edilməsi istiqamətində fəaliyyət göstərir”-deyə qətnamədə bildirilir. Portland şəhərinin meri Maykl Brennanın imzaladağı qətnamə Meyn ştatında faəliyyət göstərən azərbaycanlı icma üzvləri, o cümlədən, Meyn ştatında Azərbaycan Cəmiyyətinin təsisiçisi Tərlan Əhmədovun səyləri nəticəsində mümkün olmuşdur. ABŞ azərbaycanlılarının şəbəkəsi USAN-ın sənədin qəbul edilməsi ilə bağlı verdiyi açıqlamada deyilir ki, Portland meriyasının qətnaməsi təşkilatın 28 May gününün Azərbaycanın milli günü kimi tanınması məqsədilə apardığı kampaniyanın nəticəsində mümkün olmuşdur. USAN-ın direktorlar şurası mühüm bir qətnamənin qəbul edilməsinə görə Portland şəhərimom meri Maykl Brennana və şəhər meriyasına təşəkkürünü ifadə edib və Amerikada yaşayan azərbaycanlıları 28 may gününü təmsil olunduğu ştatlarda eyni tipli qətnamələrin qəbul edilməsi üçün fəaliyyət göstərməyə çağırıb. USAN-ın son illər apardığı fəal kampaniya nəticəsində ABŞ-ın bir sıra stat və şəhərlərində Azərbaycanla bağlı 100-ə yaxın qətnamə qəbul edilmişdir. Jurnalist və yazar Dilşad Əliyarlı 20 ildən artıqdır "Amerikanın səsi"ndə çalışır. Azərbaycan xidmətində televiziya proqramlarının yaradıcılarından biri olan Dilşad Əliyarlı proqramının redaktoru və aparıcısıdır. Dilşad Əliyarlı ABŞ-dan Azərbaycan dilində yayımlanan ilk televiziya xəbər proqramının ilk aparıcısı olub.